Document ID: /fineweb-2-swissfilter-quality_10-filterrobots/filtered/02038.jsonl.gz/4099

Per blers saja in siemi, di Flurina Badel, e blers hajan l’impressiun ch'i saja l’amur ideala, sch'ins viva ensemen e lavura ensemen. E quai fan Flurina Badel e Jérémie Sarbach. Ensemen èn els il duo Badel/Sarbach, ensemen fan els art. Ensemen han els in uffant ed ensemen vivan els a Guarda.
Co quai è, quella vita en dus, quai mussa il film «Art en dus – Badel/Sarbach». Il autur Casper Nicca ha accumpagnà Flurina Badel e Jèrèmie Sarbach durant in onn, durant l'onn ch'els han creà ina ovra per l'exposiziun da land art «Art Safiental».
Il musicist da musica electronica Silvan Nicca ha stgaffì la musica per il film cun nizzegiar tuns originals dal film. Il film è uschia ina collascha audiovisuala che suonda als artists da Guarda a Berlin e da Telfs enfin a Tenna en Stusavgia e guarda davos la fatschada da la vita d’artists da Flurina Badel e Jérémie Sarbach.